РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/447-21

2. новембар 2021. године

Б е о г р а д

ЗАПИСНИК

47. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 2. НОВЕМБРА 2021. ГОДИНЕ

Седница је почела у 12,05 часова.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић, Зоран Бојанић, Никола Јоловић, Оливера Пешић, Бобан Бирманчевић, Братимир Васиљевић, Ана Чарапић, Владимир Маринковић, Војислав Вујић и Милорад Мијатовић.

Седници су присуствовали и Адријана Пуповац (заменик Душка Тарбука), Ана Белоица (заменик Соње Влаховић), Зоран Томић (заменик Братимира Васиљевића), Угљеша Марковић (заменик Душана Бајатовића).

Седници нису присуствовали чланови Одбора: Горан Ковачевић, Љиљана Кузмановић Вујаковић, Золтан Пек, нити њихови заменици.

 Седници је присуствовала и народни посланик Снежана Пауновић.

 Александра Томић, председник Одбора, је предложила, а Одбор, једногласно (13 народних посланика је гласасло за), прихватио предлог да се у дневни ред уврсти 4. тачка – Покретање поступка за избор члана Савета гувернера Народне банке Србије.

На предлог председника, Одбор је, једногласно (13 народних посланика је гласасло за), утврдио следећи:

Д н е в н и р е д :

1. Разговор са кандидатима за избор председника и чланова Комисије за хартије од вредности;
2. Утврђивање Предлога одлуке о избору председника и чланова Комисије за хартије од вредности;
3. Доношење Одлуке о организовању јавног слушања;
4. Покретање поступка за избор члана Савета гувернера Народне банке Србије.

Пре преласка на рад по утврђеном дневном реду Одбор је, једногласно (13 народних посланика је гласало за), усвојио записник са 45. седнице Одбора.

**ПРВА ТАЧКА ДНЕВНОГ РЕДА: Разговор са кандидатима за избор председника и чланова Комисије за хартије од вредности**

Председник Одбора је подсетила чланове и заменике чланова Одборa да председнику и члановима Комисије за хартије од вредности истиче мандат 23. новембра 2021. године и да је Одбор, на основу члана 245. Закона о тржишту капитала, 5. октобра упутио дописе председницима свих посланичких група у Народној скупштини са позивом да доставе предлоге кандидата за председника и чланове Комисије, са биографијама и изјавама о прихватању кандидатуре најкасније до 25. октобра, као и да је Одбор дописом тражио да и кандидати доставе своје предлоге програма и плана рада Комисије.

До наведеног рока предлог кандидата за председника и чланове Комисије, са траженим прилозима, доставиле су Посланичка група Александар Вучић – За нашу децу, која је за председника предложила Марка Јанковића, док је за чланове Комисије предложила Мирјану Ивошевић, Александра Стојковића, Марију Ђорђевић и Немању Ристића, и Посланичка група Социјалистичка партија Србије, која је за члана Комисије предложила Ирену Радуловић.

У наставку седнице обављен је разговор са кандидатом за председника Марком Јанковићем, као и са кандидатима за чланове Комисије Маријом Ђорђевић, Мирјаном Ивошевић, Иреном Радуловић, Немањом Ристићем и Александром Стојковићем, у складу са чланом 203. Пословника Народне скупштине.

**ДРУГА ТАЧКА ДНЕВНОГ РЕДА: Утврђивање Предлога одлуке о избору председника и чланова Комисије за хартије од вредности**

Након обављеног разговора са кандидатима за избор председника и чланова Комисије за хартије од вредности, Одбор је гласао о предложеним кандидатима.

 На предлог председника, Одбор је, једногласно (13 народних посланика је гласало за), утврдио Предлог одлуке о избору Марка Јанковића за председника и Мирјане Ивошевић, Ирене Радуловић, Немање Ристић и Александра Стојковића за чланове Комисије за хартије од вредности.

На основу члана 245. Закона о тржишту капитала („Службени гласник РС“, бр. 31/11, 112/15, 108/16, 9/20, 153/20) и чл. 55. и 203. Пословника Народне скупштине („Службени гласник РС“, број 20/12 - Пречишћен текст), Одбор за финансије, републички буџет и контролу трошења јавних средстава, на 47. седници одржаној 2. новембра 2021. године, утврдио је Предлог одлуке о избору председника и чланова Комисије за хартије од вредности који доставља Народној скупштини.

О Д Л У К У

О ИЗБОРУ ПРЕДСЕДНИКА И

ЧЛАНОВА КОМИСИЈЕ ЗА ХАРТИЈЕ ОД ВРЕДНОСТИ

I

За председника Комисије за хартије од вредности бира се:

 - Марко Јанковић, на период од пет година, од 24. новембра 2021. године.

II

За чланове Комисије за хартије од вредности бирају се:

- Мирјана Ивошевић, на период од пет година, од 24. новембра 2021. године,

- Ирена Радуловић, на период од пет година, од 24. новембра 2021. године,

- Немања Ристић, на период од пет година, од 24. новембра 2021. године,

- Александар Стојковић, на период од пет година, од 24. новембра 2021. године

 За представника Одбора на седници Народне скупштине одређена је др Александра Томић, председник Одбора.

**ТРЕЋА ТАЧКА ДНЕВНОГ РЕДА: Доношење Одлуке о организовању јавног слушања**

 Александра Томић је подсетила чланове и заменике чланова Одборa да је Влада Републике Србије у јуну 2021. године усвојила нови Програм реформе управљања јавним финансијама за период од 2021-2025. године и да је Акционим планом за спровођење овог Програма предвиђено да Одбор сваке године одржи јавно слушање о буџету и завршном рачуну буџета, у циљу стварања могућности за учешће јавности у припреми и надзору над поступком доношења буџета и омогућавања накнадне анализе буџета, као и да овакве активности додатно доприносе даљем јачању надзорне функције Одбора над радом извршне власти.

На предлог председника, Одбор је, једногласно (13 народних посланика је гласало за), донео Одлуку о организовању јавног слушања на тему: „Представљање Буџета за 2022. годину и Завршног рачуна буџета за 2020. годину“, које ће се одржати у уторак 9. новембра 2021. године, са почетком у 12,00 часова, у Дому Народне скупштине, у Малој сали, Трг Николе Пашића бр. 13.

**ЧЕТВРТА ТАЧКА ДНЕВНОГ РЕДА: Покретање поступка за избор члана Савета гувернера НБС**

Председник Одбора подсетила је чланове и заменике чланова Одбора да је Одлуком о избору члана Савета гувернера Народне банке Србије, коју је Народна скупштина донела на Седмој седници Другог редовног заседања у 2016. години, одржаној 27. децембра 2016. године, Стојан Стаменковић изабран за члана Савета гувернера Народне банке Србије, на период од пет година („Службени гласник РС“, број106/16), да му мандат истиче 27. децембра 2021. године и да је чланом 26. став 2. Закона о Народној банци Србије прописано да се нови функционер бира најкасније до истека мандата функционера коме истиче мандат, а најраније 120 дана пре дана истека мандата, потребно је да се до наведеног рока изабере нови члан Савета.

На предлог председника, Одбор је, једногласно (13 народних посланика је гласало за), одлучио да се председницима Посланичких група упути позив за предлагање кандидата за избор члана Савета гувернера Народне банке Србије, у року од 20 дана, најкасније до 22. новембра 2021. године, са биографијом кандидата и изјавом о прихватању кандидатуре.

 Председник је обавестила чланове и заменике чланова Одбора да ће Одбор за финансије, републички буџет и контролу трошења јавних средстава, као овлашћени предлагач, у поступку утврђивања предлога кандидата организовати разговор са кандидатима, у складу са чланом 203. став 3. Пословника Народне скупштине.

 Седница Одбора је завршена у 13,40 часова.

 Седница је тонски снимана.

 СЕКРЕТАР ПРЕДСЕДНИК

 Тијана Игњатовић др Александра Томић